b'\n_START_ARTICLE_\nTermocentrala Borze\xc8\x99ti\n_START_SECTION_\nAmplasament\n_START_PARAGRAPH_\nCentrala este amplasat\xc4\x83, \xc3\xaen cadrul platformei petrochimice Borze\xc8\x99ti \xc3\xaen centrul consumatorilor industriali de c\xc4\x83ldur\xc4\x83 \xc8\x99i energie electric\xc4\x83, pe malul drept al r\xc3\xa2ului Trotu\xc8\x99, pe o teras\xc4\x83 a luncii r\xc3\xa2ului, av\xc3\xa2nd de o parte rafin\xc4\x83ria \xc8\x99i combinatul de cauciuc sintetic \xc8\x99i de cealalt\xc4\x83 parte combinatul chimic. R\xc3\xa2ul Trotu\xc8\x99 asigur\xc4\x83 apa de r\xc4\x83cire necesar\xc4\x83 centralei._NEWLINE_Terenul de amplasament prezint\xc4\x83 urm\xc4\x83toarea stratifica\xc8\x9bie geologic\xc4\x83: un strat vegetal de 0,20 \xe2\x80\x93 0,40 m \xc3\xaen grosime, un strat de Iehm de teras\xc4\x83, impropriu pentru fund\xc4\x83ri, \xc3\xaen grosime de circa 3,00 m \xc8\x99i stratul de pietri\xc8\x99, recomandat pentru fund\xc4\x83ri, la o ad\xc3\xa2ncime de circa 3,50 m. Roca de baz\xc4\x83, recomandat\xc4\x83 ca al doilea strat de fundare \xc8\x99i const\xc3\xa2nd din straturi alternate de argile, marne tari, gresii slabe \xc8\x99i conglomerate, se afl\xc4\x83 la o ad\xc3\xa2ncime de 4,50 \xe2\x80\x93 5,00 m._NEWLINE_Nivelul hidrostatic al apelor are un caracter variabil cu abunden\xc8\x9ba precipita\xc8\x9biilor \xc8\x99i apare la ad\xc3\xa2ncimea de circa 4,30 m._NEWLINE_Gradul de seismicitate este 7, ceea ce a impus m\xc4\x83suri speciale la dimensionarea construc\xc8\x9biilor.\n_START_SECTION_\nUnitatea 2x210 MW\n_START_PARAGRAPH_\nCapacitatea total\xc4\x83 instalat\xc4\x83 actual\xc4\x83 a C.T.E. Borze\xc8\x99ti este de 210 MW (unitatea 2 x 210 MW) ce const\xc4\x83 \xc3\xaentr-un bloc de condensa\xc8\x9bie pe hidrocarburi pus \xc3\xaen func\xc8\x9biune \xc3\xaen anul 1969. Cazanul a fost fabricat la Taganrog, \xc3\xaen URSS, iar turbina cu abur \xc8\x99i generatorul electric au fost fabricate tot \xc3\xaen URSS, la Uzina LMZ din Leningrad. Cazanul func\xc8\x9bioneaz\xc4\x83 cu p\xc4\x83cur\xc4\x83, cu o putere calorific\xc4\x83 inferioar\xc4\x83 de 38.720 kj/kg, \xc8\x99i cu gaze naturale, cu o putere calorific\xc4\x83 inferioar\xc4\x83 de 31.820 kj/mc. Sistemul de r\xc4\x83cire este construit ca o combina\xc8\x9bie de circuit deschis \xc8\x99i circuit \xc3\xaenchis cu turnuri de r\xc4\x83cire, iar apa de r\xc4\x83cire este preluat\xc4\x83 din r\xc3\xa2ul Trotu\xc8\x99. \xc3\x8enf\xc4\x83\xc8\x99ur\xc4\x83rile statoarelor generatoarelor de 210 MW fiecare sunt r\xc4\x83cite cu hidrogen \xc8\x99i ap\xc4\x83._NEWLINE_C.T.E. 2x210 MW este format din urm\xc4\x83toarele zone active: sala cazanelor 7A, 7B, 8A, 8B; sala turbinelor (turbinele \xc8\x99i generatoarele 7 \xc8\x99i 8); circuitul hidro; camera de comand\xc4\x83 electric\xc4\x83 - sta\xc8\x9bii electrice: sta\xc8\x9bia electric\xc4\x83 de 110 kV; sta\xc8\x9bia electric\xc4\x83 220 kV aferent\xc4\x83 blocurilor 7 \xc8\x99i 8 de 210 MW. Depozitele de combustibil: rezervoare p\xc4\x83cur\xc4\x83 \xe2\x80\x93 subterane \xc8\x99i supraterane, cu capacitate de depozitare de 22.400 t; sta\xc8\x9biile de reglare gaze naturale CET-1 \xc8\x99i Sec\xc8\x9bia Termic\xc4\x83 One\xc8\x99ti. Instala\xc8\x9biile de pretratare ap\xc4\x83: instala\xc8\x9bia de demineralizare ap\xc4\x83; instala\xc8\x9bia de tratare condens 2x210 MW; depozitele de oxigen, hidrogen, acetilen\xc4\x83, clor, ulei \xc8\x99i reactivi chimici. Pavilionul administrativ: re\xc8\x9beaua local\xc4\x83 de calculatoare camera serverelor; cabinete conducere; birourile resurse umane, tehnic, PPUR, structura de securitate, arhiva tehnic\xc4\x83, intr\xc4\x83rile principale de acces, perimetrul unit\xc4\x83\xc8\x9bii (CET-1 \xc8\x99i sec\xc8\x9bia Termic\xc4\x83 One\xc8\x99ti); sistemul de comunica\xc8\x9bii (CT digital\xc4\x83, sta\xc8\x9bia radio-emisie)._NEWLINE_Substan\xc8\x9be folosite \xc3\xaen procesul ob\xc8\x9binerii energiei electrice: p\xc4\x83cur\xc4\x83 \xe2\x80\x93 folosit\xc4\x83 \xc3\xaen procesul de ardere pentru ob\xc8\x9binerea energiei electrice. Pe amplasamentul unit\xc4\x83\xc8\x9bii este depozitat\xc4\x83 \xc3\xaen rezervoare de beton, subterane \xc8\x99i supraterane cu o capacitate de aprox. 25.000 tone: gaz natural \xe2\x80\x93 folosit \xc3\xaen procesul de ardere pentru ob\xc8\x9binerea energiei electrice \xc8\x99i termice. Transportul gazului la arz\xc4\x83toarele cazanelor se face prin conducte; acid clorhidric (max. 180 tone), acid sulfuric (max. 120 tone), hidroxid de sodiu (max. 120 tone) \xe2\x80\x93 substan\xc8\x9be folosite \xc3\xaen procesul de regenerare a maselor schimb\xc4\x83toare de ioni, ce sunt depozitate \xc3\xaen cisterne \xc8\x99i rezervoare metalice protejate anticoroziv; amoniac \xe2\x80\x93 folosit \xc3\xaen procesul de reglare a Ph-ului apei de alimentare a cazanelor energetice (max. 5 tone). Este depozitat \xc3\xaen concentra\xc8\x9bie de max. 24\xc2\xa0%, \xc3\xaen butoaie; hidrat de hidrazin\xc4\x83 \xe2\x80\x93  folosit \xc3\xaen procesul de degazare chimic\xc4\x83 a apei (max. 5 tone), fiind depozitat \xc3\xaen butoaie; hidrogen \xe2\x80\x93 folosit \xc3\xaen procesul de r\xc4\x83cire a generatoarelor de curent. Este stocat \xc3\xaen tuburi de inox sub presiune ridicat\xc4\x83._NEWLINE_Prin producerea combinat\xc4\x83 de energie electric\xc4\x83 \xc8\x99i c\xc4\x83ldur\xc4\x83 \xc3\xaen termoficare, folosind drept combustibil gazele de sond\xc4\x83 din regiune, gazele reziduale rezultate din procesul tehnologic al industriilor, gazul metan \xc8\x99i ca rezerv\xc4\x83 p\xc4\x83cura, \xc3\xaentreprinderea realiza \xc3\xaensemnate economii de combustibil.\n_START_SECTION_\nUnit\xc4\x83\xc8\x9bile 3x25+2x50+1x60 MW\n_START_PARAGRAPH_\nCentrala veche a fost realizat\xc4\x83 \xc3\xaen dou\xc4\x83 etape, cu agregate de tipuri \xc8\x99i parametrii diferi\xc8\x9bi._NEWLINE_\xc3\x8en prima etap\xc4\x83 s-au instalat un cazan tip TM-170, de 170 t/h, \xc8\x99i dou\xc4\x83 cazane tip TM-230, de c\xc3\xa2te 230 t/h, cu parametrii aburului de 100 ata, 510 \xc2\xb0C, \xc3\xaempreun\xc4\x83 cu dou\xc4\x83 turbine tip VPT-25-3 cu condensa\xc8\x9bie \xc8\x99i dou\xc4\x83 prize reglabile de c\xc3\xa2te 25 MW \xc8\x99i o turbin\xc4\x83 tip VR-25-18 de contrapresiune de 25 MW, cu parametrii aburului la intrarea \xc3\xaen turbin\xc4\x83 de 90 ata, 500 \xc2\xb0C. Prizele turbinelor VPT-25-3 au presiunile de 8\xe2\x80\x9313 ata \xc8\x99i 1,2\xe2\x80\x932,5 ata. Contrapresiunea turbinei VR-25-18 este de 15\xe2\x80\x9321 ata._NEWLINE_Schema adoptat\xc4\x83, pe partea de abur principal, este bloc cazan-turbin\xc4\x83 cu bar\xc4\x83 transversal\xc4\x83 de ajutor._NEWLINE_Pentru alimentarea cu ap\xc4\x83 a cazanelor s-au realizat dou\xc4\x83 colectoare principale \xc3\xaen care refuleaz\xc4\x83 cele 4 electropompe de alimentare, din care una este de rezerv\xc4\x83, de c\xc3\xa2te 270m\xc2\xb3 /h, la 150 at, \xc8\x99i cele 2 turbopompe de alimentare de rezerv\xc4\x83 de c\xc3\xa2te 270 m\xc2\xb3/h, la 150 at. Parametrii aburului pentru ac\xc8\x9bionarea turbinelor pompelor sunt 90 ata, 500 \xc2\xb0C._NEWLINE_Etapa a doua, extinderea centralei, se realizeaz\xc4\x83 cu trei cazane tip TGM-84 de c\xc3\xa2te 420 t/h, la 140 ata, 570\xc2\xb0C, dou\xc4\x83 turbine tip VPT-50-3 cu condensa\xc8\x9bie \xc8\x99i dou\xc4\x83 prize reglabile \xc8\x99i o turbin\xc4\x83 tip PVR-50-13 cu contrapresiune, toate de c\xc3\xa2te 50 MW, parametrii aburului la intrare fiind 130 ata, 565 \xc2\xb0C. Prizele turbinelor VPT-50-3 au presiunile de 10\xe2\x80\x9316 ata \xc8\x99i 1,2\xe2\x80\x932.5 ata. Contrapresiunea turbinei PVR-50-13 este de 10\xe2\x80\x9316 ata._NEWLINE_Schema termic\xc4\x83 a etapei a doua s-a simplificat: pe partea de abur se men\xc8\x9bine schema-bloc cu bar\xc4\x83 transversal\xc4\x83 de ajutor, \xc3\xaens\xc4\x83 alimentarea cazanelor se realizeaz\xc4\x83 printr-un singur colector \xc3\xaen care refuleaz\xc4\x83 cele 4 electropompe de alimentare, din care una de rezerv\xc4\x83, de c\xc3\xa2te 500 m\xc2\xb3/h, la 180 at. S-a renun\xc8\x9bat la turbopompele de alimentare de rezerv\xc4\x83._NEWLINE_Pe partea de abur, se realizeaz\xc4\x83 o leg\xc4\x83tur\xc4\x83 \xc3\xaentre cele dou\xc4\x83 etape, prin intermediul unei instala\xc8\x9bii de reducere-r\xc4\x83cire de 140/100 ata, 570 \xc2\xb0C/510 \xc2\xb0C. Apa de alimentare a cazanelor rezult\xc4\x83 din amestecul a dou\xc4\x83 circuite principale \xc3\xaen degazoarele de 6 ata, \xc8\x99i anume; condensatul, re\xc3\xaentors de Ia industrii \xc8\x99i tratat (\xc3\xaen special pentru clezuleiere), \xc3\xaempreun\xc4\x83 cu apa de adaos tratat\xc4\x83 chimic prin procedeul cu mase schimb\xc4\x83toare de ioni, se trece prin degazoarele atmosferice de 1,2 ata, ajung\xc3\xa2nd apoi la degazorul de 6 ata, prin intermediul pompelor de transvazare: condensatul principal de la turbine, condensatul de la cele trei transformatoare de abur de c\xc3\xa2te 25 t/h, la 13/10 ata \xc8\x99i 275/210 \xc2\xb0C, condensatul de la boilerele de termoficare \xc8\x99i cu condensatul secundar de la pre\xc3\xaenc\xc4\x83lzitoarele regenerative de joas\xc4\x83 \xc8\x99i \xc3\xaenalt\xc4\x83 presiune ajung direct \xc3\xaen degazoarele de 6 ata._NEWLINE_Pompele de alimentare a cazanelor aspir\xc4\x83 din degazoarele de 6 ata \xc8\x99i refuleaz\xc4\x83 prin pre\xc3\xaenc\xc4\x83lzitoarele de \xc3\xaenalt\xc4\x83 presiune \xc3\xaen colectoarele de alimentare a cazanelor._NEWLINE_Degazarea se face cu abur de la prizele regenera\xc8\x9bive de 1,2\xe2\x80\x932,5 ata ale turbinelor \xc8\x99i de la expandoarele de purj\xc4\x83 treapta II, respectiv cu abur de 10\xe2\x80\x9313 ata de la transformatoarele de abur, prizele industriale ale turbinelor \xc8\x99i expandoarele de purj\xc4\x83 treapta I._NEWLINE_Consumatorii de abur se alimenteaz\xc4\x83 astfel: cu abur de 10 ata de Ia transformatoarele de abur \xc8\x99i contrapresiunea turbinei tip PVR-50-13, cu abur de 16 ata de la prizele turbinelor 4 \xc8\x99i -5 tip VPT-50-3, cu abur de 21 ata de la contrapresiunea turbinei 3 tip VR-25-18 \xc8\x99i cu abur de 33 ata dintr-o instala\xc8\x9bie de reducere-r\xc4\x83cire de 100/40 ata. Preluarea v\xc3\xa2rfurilor de consum de abur \xc8\x99i rezerva pentru siguran\xc8\x9ba aliment\xc4\x83rii cu abur a consumatorilor se realizeaz\xc4\x83 prin instala\xc8\x9biile de reducere-r\xc4\x83cire de 100/13 ata, 40/13 ata, 110/16 ata \xc8\x99i prin instala\xc8\x9biile rapide de reducere-r\xc4\x83cire de 100/21 ata, 21/10 ata \xc8\x99i 140/10 ata._NEWLINE_Apa fierbinte, necesar\xc4\x83 \xc3\xaenc\xc4\x83lzirii prin termoficare a ora\xc8\x99ului One\xc8\x99ti \xc8\x99i a combinatului de cauciuc sintetic, se ob\xc8\x9bine separat pentru fiecare din cei doi consumatori, cu dou\xc4\x83 grupe de boilere de termoficare, av\xc3\xa2nd fiecare dou\xc4\x83 boilere de baz\xc4\x83 de c\xc3\xa2te 350 m\xc2\xb2, alimentate cu abur la 1,2\xe2\x80\x932,5 ata \xc8\x99i un boiler de v\xc3\xa2rf de 300 m\xc2\xb3, alimentat cu abur la 13 ata._NEWLINE_Circula\xc8\x9bia apei de r\xc4\x83cire prin condensatoarele turbinelor se realizeaz\xc4\x83 numai prin sifonare, f\xc4\x83r\xc4\x83 pompe; pentru r\xc4\x83cirea aerului la grupurile de 25 MW, a uleiului, a lag\xc4\x83relor etc, circula\xc8\x9bia apei se asigur\xc4\x83 cu ajutorul unor electropompe._NEWLINE_Sala cazanelor cuprinde, \xc3\xaentr-o construc\xc8\x9bie complet \xc3\xaenchis\xc4\x83, cele trei cazane de 100 ata, 510 \xc2\xb0C, care sunt de radia\xc8\x9bie \xc8\x99i cu circula\xc8\x9bia natural\xc4\x83 a apei. Func\xc8\x9bionarea lor ini\xc8\x9bial\xc4\x83 a fost pe p\xc4\x83cur\xc4\x83, apoi f\xc4\x83c\xc3\xa2ndu-se adaptarea pentru a arde \xc8\x99i gaze naturale._NEWLINE_Extinderea s\xc4\x83lii cazanelor se face \xc3\xaentr-o solu\xc8\x9bie constructiv\xc4\x83 semideschis\xc4\x83, cu peretele din spate al cazanelor de 140 ata, 570 \xc2\xb0C spre exterior. Cele 3 cazane, de radia\xc8\x9bie \xc8\x99i cu circula\xc8\x9bie natural\xc4\x83, func\xc8\x9bioneaz\xc4\x83 pe gaze \xc8\x99i p\xc4\x83cur\xc4\x83._NEWLINE_Nivelul de deservire a cazanelor este la cota +4.00, cu frontul \xc3\xaenspre corpul degazoarelor, unde primele trei cazane au dispuse \xc8\x99i tablourile de control, comand\xc4\x83 \xc8\x99i automatizare. La primele trei cazane, ventilatoarele de aer sunt instalate \xc3\xaen sala cazanelor la cota + 0.00, iar \xc3\xaentr-o construc\xc8\x9bie \xc3\xaenchis\xc4\x83 paralel\xc4\x83 cu sala cazanelor \xc8\x99i lipit\xc4\x83 de ea, s-au instalat ventilatoarele de gaze de ardere._NEWLINE_La cazanele 4, 5 \xc8\x99i 6 pre\xc3\xaene\xc4\x83lzitoarele de aer, tip Ljungstr\xc3\xb6m, ventilatoarele de aer \xc8\x99i ventilatoarele de gaze de ardere sunt instalate \xc3\xaen aer liber._NEWLINE_Sala ma\xc8\x99inilor cuprinde cele \xc8\x99ase grupuri turbogeneratoare._NEWLINE_Grupurile turbogeneratoare sunt dispuse cu axele paralele cu axa s\xc4\x83lii de ma\xc8\x99ini, av\xc3\xa2nd generatoarele c\xc4\x83tre frontul fix al s\xc4\x83lii. Nivelul de deservire este la cota +8.00 unde sunt dispuse \xc8\x99i tablourile de control, comand\xc4\x83 \xc8\x99i automatizare ale grupurilor 1, 2 \xc8\x99i 3._NEWLINE_La cota -0,00 a s\xc4\x83lii de ma\xc8\x99ini se afl\xc4\x83 anexele turbogrupurilor: pompele de condensat, instala\xc8\x9biile de circula\xc8\x9bie \xc8\x99i r\xc4\x83cire a uleiului, instala\xc8\x9biile pre\xc3\xaenc\xc4\x83lzitoarelor regenerative de joas\xc4\x83 \xc8\x99i \xc3\xaenalt\xc4\x83 presiune, instala\xc8\x9biile de hidrogen pentru grupurile 4, 5 \xc8\x99i 6. De asemenea, \xc3\xaen sala ma\xc8\x99inilor Ia cota \xc2\xb10,00 sunt instalate pompele de alimentare, transformatoarele de abur cu o platform\xc4\x83 de deservire la cota + 5,00 \xc8\x99i instala\xc8\x9bia boilerelor de termoficare._NEWLINE_Manipularea echipamentului \xc3\xaen sala ma\xc8\x99inilor se face cu ajutorul a dou\xc4\x83 poduri rulante, unul de 75/15 t \xc8\x99i unul de 30/5 t._NEWLINE_\xc3\x8entre sala de cazane \xc8\x99i sala de ma\xc8\x99ini se afl\xc4\x83 corpul degazoarelor, \xc3\xaen care s-au dispus, la diverse nivele, urm\xc4\x83toarele servicii auxiliare ale CET: la cota +0,00 sta\xc8\x9biile de 6 kV \xc8\x99i 0,4 kV pentru servicii interne, la cota +5,40 tunelul de ventila\xc8\x9bie \xc8\x99i cabluri, la cota +8.00 instala\xc8\x9biile de reducere-r\xc4\x83cire \xc8\x99i re\xc8\x9beaua de conducte magistrale cu diverse racorduri. Cota +13,50 \xc8\x99i cota +20,00 cuprinde degazoarele de 1,2 ata \xc8\x99i 6 ata, \xc3\xaempreun\xc4\x83 cu rezervoarele de ap\xc4\x83 de alimentare \xc8\x99i diverse magistrale de abur \xc8\x99i ap\xc4\x83 de 30/5 t._NEWLINE_Ca anexe ale centralei se mai amintesc o gospod\xc4\x83rie pentru primirea, depozitarea \xc8\x99i cur\xc4\x83\xc8\x9birea uleiurilor, un atelier mecanic central \xc8\x99i laboratoarele termotehnic, chimic \xc8\x99i electric.\n_START_SECTION_\nConstruc\xc8\x9bii\n_START_PARAGRAPH_\nElementul dominant \xc3\xaen ansamblul construc\xc8\x9biilor centralei este cl\xc4\x83direa principal\xc4\x83. \xc3\xaen planul acestei cl\xc4\x83diri se disting urm\xc4\x83toarele \xc3\xaenc\xc4\x83peri mari: sala ma\xc8\x99inilor, corpul degazoarelor, sala cazanelor \xc8\x99i a ventilatoarelor de gaze de ardere. Sala ma\xc8\x99inilor are 25 m deschidere \xc8\x99i 24,60 m \xc3\xaen\xc4\x83l\xc8\x9bime._NEWLINE_Construc\xc8\x9bia are st\xc3\xa2lpi din beton armat \xc8\x99i zid\xc4\x83rie de umplutur\xc4\x83 la pere\xc8\x9bii de cap\xc4\x83t \xc8\x99i cel exterior. Fermele metalice ale acoperi\xc8\x99ului, pe care reazem\xc4\x83 pl\xc4\x83ci prefabricate sunt sus\xc8\x9binute de st\xc3\xa2lpi de beton \xc8\x99i structura de rezisten\xc8\x9b\xc4\x83 tot din beton armat a corpului degazoarelor._NEWLINE_Plan\xc8\x99eul de deservire este la cota +8,00. Ca finisaje se distinge cota +8.00, unde s-au realizat pardoseli de mozaic \xc3\xaen carouri \xc8\x99i placaj de faian\xc8\x9b\xc4\x83 pe pere\xc8\x9bi \xc8\x99i st\xc3\xa2lpi._NEWLINE_Corpul degazoarelor, situat \xc3\xaentre sala ma\xc8\x99inilor \xc8\x99i sala cazanelor, s-a realizat ca o construc\xc8\x9bie pe 5 nivele: canale de cabluri, sala serviciilor interne, galeria de ventila\xc8\x9bie \xc8\x99i cabluri, instala\xc8\x9bii termomecanice \xc8\x99i degazoare \xc8\x99i rezervoare._NEWLINE_Corpul degazoarelor este o construc\xc8\x9bie cu schelet din beton armat monolit, care formeaz\xc4\x83 elementul principal de rezisten\xc8\x9b\xc4\x83 la for\xc8\x9be transversale al cl\xc4\x83dirii principale._NEWLINE_\xc3\x8en plan, construc\xc8\x9bia are 9,00 m deschidere, \xc3\xaen\xc4\x83l\xc8\x9bimea fiind egal\xc4\x83 cu aceea a s\xc4\x83lii ma\xc8\x99inilor. Lipit\xc4\x83 de corpul degazoarelor este sala cazanelor care are 25,00 m deschidere \xc8\x99i 33.50 m \xc3\xaen\xc4\x83l\xc8\x9bime pentru etapa I de dezvoltare a centralei. Scheletul de rezisten\xc8\x9b\xc4\x83 este tot din beton armat, iar fermele sunt metalice. Zid\xc4\x83ria exterioar\xc4\x83 are 25 cm grosime. Pe cealalt\xc4\x83 latur\xc4\x83 lung\xc4\x83 a s\xc4\x83lii cazanelor se afl\xc4\x83 sala ventilatoarelor de gaze de ardere, cu o deschidere de 9,00 m \xc8\x99i \xc3\xaen\xc4\x83l\xc8\x9bimea de 12,00 m, construit\xc4\x83 tot pe schelet de rezisten\xc8\x9b\xc4\x83 de beton cu acoperi\xc8\x99 din beton armat monolit, zidul exterior de umplutur\xc4\x83 av\xc3\xa2nd 37,5 cm grosime, \xc3\xaen extindere, sala cazanelor se realizeaz\xc4\x83 cu perete exterior la linia peretelui din spate al cazanelor, acoperi\xc8\x99ul sprijinind pe scheletul de rezisten\xc8\x9b\xc4\x83 al cazanelor, care preia at\xc3\xa2t sarcinile provenind din pere\xc8\x9bi \xc8\x99i acoperi\xc8\x99, c\xc3\xa2t \xc8\x99i pe cele din v\xc3\xa2nt.\n_START_SECTION_\nIstoric\n_START_PARAGRAPH_\nAmplasarea \xc3\xaentre localit\xc4\x83\xc8\x9bile One\xc8\x99ti \xc8\x99i Borze\xc8\x99ti a unul mare complex industrial petrochimic - aprobat\xc4\x83 prin H.C.M. nr. 1638/1952, parte integrant\xc4\x83 a m\xc4\x83surilor luate de partid pentru dezvoltarea Moldovei, s-a dovedit a fl optim\xc4\x83 pe criterii tehnice, economice \xc8\x99i sociale, av\xc3\xa2ndu-se \xc3\xaen vedere \xc8\x99i bog\xc4\x83\xc8\x9bille economice apreciabile din bazinul Trotu\xc8\x99. \xc3\x8en aceea\xc8\x99i hot\xc4\x83r\xc3\xa2re se stipula necesitatea construirii unei centrale electrice de termoficare la Borze\xc8\x99ti, care urma s\xc4\x83 alimenteze cu energie electric\xc4\x83 \xc8\x99i termic\xc4\x83 noul complex industrial din One\xc8\x99ti. Datele existente \xc3\xaen anul 1951 ar\xc4\x83tau c\xc4\x83 necesarul de energie electric\xc4\x83 \xc3\xaen Moldova se ridica pentru anul 1955 la 1350 mil. KWh, adic\xc4\x83 de 5,6 ori mai mult dec\xc3\xa2t \xc3\xaentreaga produc\xc8\x9bie a primului an al cincinalului 1951-1955._NEWLINE_Execu\xc8\x9bia lucr\xc4\x83rilor a \xc3\xaenceput \xc3\xaen toamna anului 1952 cu lucr\xc4\x83rile de organizare a \xc8\x99antierului, \xc3\xaen anul 1953 a \xc3\xaenceput construc\xc8\x9bia termocentralei, pe platoul din dreapta r\xc3\xa2ului Trotu\xc8\x99. Pe acest loc existau dou\xc4\x83 case, a lui Leu\xc8\x99tean Neculai \xc8\x99i Anghel Gheorghe. \xc3\x8en anul 1955 a \xc3\xaenceput montajul primului grup cazan-turbin\xc4\x83 de 25 MW, care a intrat \xc3\xaen func\xc8\x9biune \xc3\xaen iunie 1956._NEWLINE_\xc3\x8entr-o prim\xc4\x83 etap\xc4\x83, \xc3\xaen 1958, centrala a ajuns la o putere instalat\xc4\x83 de 75 MW (\xc3\xaen 3 grupuri de c\xc3\xa2te 25 MW, la 100 ata, 510 \xc2\xb0C). Fa\xc8\x9b\xc4\x83 de profilul ini\xc8\x9bial de 100 MW (4 unit\xc4\x83\xc8\x9bi de 25 MW), s-a hot\xc4\x83r\xc3\xa2t extinderea dup\xc4\x83 primele 3 unit\xc4\x83\xc8\x9bi de 25 MW cu agregate mai puternice, de 50 MW, la parametrii de 140 ata, 570 \xc2\xb0C. Cu trei astfel de agregate, centrala a atins puterea final\xc4\x83 proiectat\xc4\x83 ini\xc8\x9bial de 225 MW._NEWLINE_\xc3\x8en martie 1960 s-a pornit primul grup turbogenerator de 50 MW, care func\xc8\x9biona la acel moment cu cazanele de 100 ata, 510 \xc2\xb0C ale primelor grupuri. La \xc3\xaenceputul anului 1961, \xc3\xaen urma punerii \xc3\xaen func\xc8\x9biune \xc8\x99i a primului cazan de 420 t/h, 140 ata, 570 \xc2\xb0C \xc3\xaen curs de montaj, debitul instalat de abur a atins valoarea de 1050 t/h. _NEWLINE_Unitatea se \xc3\xaencadreaz\xc4\x83 la categoria CET-urilor mari, de importan\xc8\x9b\xc4\x83 regional\xc4\x83 \xc3\xaen ceea ce prive\xc8\x99te puterea electric\xc4\x83 \xc8\x99i deservind cu agent termic c\xc3\xa2teva mari \xc3\xaentreprinderi\xc2\xa0amplasate \xc3\xaen apropiere, fiind prima de acest fel din \xc8\x9bar\xc4\x83. Este de re\xc8\x9binut c\xc4\x83 la masiva grupare a consumatorilor termici \xc3\xaen jurul acestei centrale, au contribuit esen\xc8\x9bial considerentele energetice de a-i putea alimenta \xc3\xaen condi\xc8\x9bii favorabile cu abur \xc8\x99i energie electric\xc4\x83 prin extinderea unor instala\xc8\x9bii existente._NEWLINE_A urmat ulterior etapa a II-a a ascensiunii acestei unit\xc4\x83\xc8\x9bi \xc3\xaen perioada 1960-1965, c\xc3\xa2nd puterea instalat\xc4\x83 a ajuns la 235 MW._NEWLINE_Termocentrala a fost construit\xc4\x83 pentru a asigura energia electric\xc4\x83 \xc8\x99i termic\xc4\x83 industriei din aceast\xc4\x83 zon\xc4\x83, debit\xc3\xa2nd totodat\xc4\x83 energie electric\xc4\x83 \xc8\x99i \xc3\xaen sistemul na\xc8\x9bional. Prin asigurarea prin termoficare, a c\xc4\x83ldurii necesare \xc3\xaenc\xc4\x83lzirii ora\xc8\x99ului, One\xc8\x99tiul a devenit primul ora\xc8\x99 din \xc8\x9bar\xc4\x83 complet termoficat. Iat\xc4\x83 ce scrie Geo Bogza, referitor la Termocentrala de la Borze\xc8\x99ti:_NEWLINE_\xe2\x80\x9ePe valea Trotu\xc8\x99ului, un combinat chimic, un combinat petrochimic, o rafin\xc4\x83rie de petrol \xc8\x99i un \xc3\xaentreg ora\xc8\x99 primesc c\xc4\x83ldura de care au nevoie din cuptoarele termocentralei de la Borze\xc8\x99ti. Toat\xc4\x83 aceast\xc4\x83 parte a v\xc4\x83ii, \xc3\xaen care au loc neobi\xc8\x99nuite procese de produc\xc8\x9bie, este str\xc4\x83b\xc4\x83tut\xc4\x83 ca de-o coloan\xc4\x83 vertebral\xc4\x83 cu m\xc4\x83duva fluid\xc4\x83 \xc8\x99i fierbinte, de \xc8\x9bevile de o\xc8\x9bel \xc3\xaenf\xc4\x83\xc8\x99urate \xc3\xaen bandaje termice \xc8\x99i suspendate deasupra p\xc4\x83m\xc3\xa2ntului prin care aburul mereu sub presiune, mereu impulsiv, d\xc4\x83 n\xc4\x83val\xc4\x83 spre locurile unde interven\xc8\x9bia lui e necesar\xc4\x83\xe2\x80\x9d._NEWLINE_\xc3\x8entreprinderea Electrocentrale Borze\xc8\x99ti (Filiala Electrocentrale Borze\xc8\x99ti) este prima unitate industrial\xc4\x83 a c\xc4\x83rei construc\xc8\x9bie a \xc3\xaenceput pe Platforma Petrochimic\xc4\x83 Borze\xc8\x99ti, ca urmare a politicii de industrializare._NEWLINE_La \xc3\xaenceput, Centrala Electric\xc4\x83 de Termoficare Borze\xc8\x99ti s-a constituit ca sector (exploatare), ce f\xc4\x83cea parte din Energo-Combinatul nr. 3 Bac\xc4\x83u. Derularea lucr\xc4\x83rilor de investi\xc8\x9bii a fost urm\xc4\x83rit\xc4\x83 de un Grup de supraveghere tehnico-financiar\xc4\x83 (actualul compartiment de investi\xc8\x9bii). \xc3\x8en anul 1955 au fost organizate sec\xc8\x9biile de exploatare (hidrotehnic\xc4\x83, chimic\xc4\x83, cazane, turbine, electric\xc4\x83), laboratoarele PRAM \xc8\x99i AMC, precum \xc8\x99i nucleele compartimentelor de repara\xc8\x9bii termomecanice \xc8\x99i electrice. Pe baza prevederilor H.C.M. nr. 507/1958, \xc3\xaen anul 1958 s-a \xc3\xaenfiin\xc8\x9bat \xc3\x8entreprinderea centrale termoelectrice Borze\xc8\x99ti, subordonat\xc4\x83 Direc\xc8\x9biei generale pentru producerea \xc8\x99i transportului energiei electrice din Ministerul Energiei Electrice \xc8\x99i Industriei Electrotehnice._NEWLINE_\xc3\x8en anul 1963, \xc3\xaen componen\xc8\x9ba I.C.T. Borze\xc8\x99ti intr\xc4\x83 Termocentrala Com\xc4\x83ne\xc8\x99ti. \xc3\x8en anul 1968: unitatea cap\xc4\x83t\xc4\x83 denumirea de \xc3\x8entreprinderea Electrocentrale Borze\xc8\x99ti; \xc3\xaen alc\xc4\x83tuirea ei intr\xc4\x83 \xc8\x99i C.E.T. Ia\xc8\x99i._NEWLINE_S-a realizat la \xc3\x8entreprinderea Electrocentrale Borze\xc8\x99ti, intrarea \xc3\xaen func\xc8\x9biune, la 30 iunie 1968, a primului grup de 200 MW de la cea de a doua central\xc4\x83 \xc8\x99i la 20 iunie 1969, a celui de-al doilea grup de 200 MW, ajunge \xc3\xaen 1970, la o putere de 625 MW. Pentru a putea imagina puterea instalat\xc4\x83 la \xc3\x8entreprinderea Electrocentrale Borze\xc8\x99ti se impune o compara\xc8\x9bie \xc3\xaentre anii 1970 \xc8\x99i 1938. \xc3\x8en anul 1938 puterea instalat\xc4\x83 a tuturor centralelor electrice din \xc8\x9bar\xc4\x83 era de 501 MW, iar \xc3\xaen 1970, numai \xc3\x8entreprinderea Electrocentrale Borze\xc8\x99ti avea o putere instalat\xc4\x83 cu 124 MW mai mare dec\xc3\xa2t toate centralele electrice din \xc8\x9bar\xc4\x83 din 1938. Combustibilul de baz\xc4\x83 este un amestec de gaze de sond\xc4\x83, gaze reziduale tehnologice \xc8\x99i gaz metan (pentru prima etap\xc4\x83) \xc8\x99i p\xc4\x83cur\xc4\x83 (pentru a doua etap\xc4\x83) care se aduce printr-o conduct\xc4\x83 de la rafin\xc4\x83ria de petrol._NEWLINE_\xc3\x8en afar\xc4\x83 de puterea electric\xc4\x83, pentru satisfacerea consumatorului termic, s-au mai pus \xc3\xaen func\xc8\x9biune \xc3\xaencep\xc3\xa2nd cu anul 1974 \xc8\x99i p\xc3\xa2n\xc4\x83 \xc3\xaen 1980 5 cazane a 50 tone abur/or\xc4\x83 \xc8\x99i 3 cazane a 100 tone abur/or\xc4\x83. \xc3\x8en etapa 1979-1980 au intrat \xc3\xaen func\xc8\x9biune \xc3\xaenc\xc4\x83 3 cazane a 100 tone abur/or\xc4\x83. \xc3\x8en anul 1980 unitatea avea o putere termic\xc4\x83 instalat\xc4\x83 de 2198 G.cal/or\xc4\x83._NEWLINE_\xc3\x8en anul 1979 valoarea produc\xc8\x9biei globale realizate a dep\xc4\x83\xc8\x99it de aproape dou\xc4\x83 ori \xc8\x99i jum\xc4\x83tate produc\xc8\x9bia realizat\xc4\x83 \xc3\xaen anul 1965._NEWLINE_Conform H.C.M. nr. 583/1969, din anul 1969 \xc3\x8entreprinderea Electrocentrale Borze\xc8\x99ti face parte din Centrala industrial\xc4\x83 pentru producerea energiei electrice \xc8\x99i termice din Ministerul Energiei Electrice._NEWLINE_\xc3\x8en\xc2\xa0perioada 1971-1973 activitatea de repara\xc8\x9bii s-a desf\xc4\x83\xc8\x99urat in cadrul Unit\xc4\x83\xc8\x9bii zonale de repara\xc8\x9bii, subordonat\xc4\x83 \xc3\x8entreprinderii Energorepara\xc8\x9bii Bucure\xc8\x99ti. \xc3\x8en anul 1973 sectorul de repara\xc8\x9bii a revenit \xc3\xaen \xc3\xaentreprindere. \xc3\x8en anul 1973 se \xc3\xaenfiin\xc8\x9beaz\xc4\x83 Liceul industrial electrotehnic cu profil industrial energetic nr. 1 din municipiul One\xc8\x99ti \xc8\x99i gr\xc4\x83dini\xc8\x9ba nr. 14 pentru copii lucr\xc4\x83torilor la I.E. Borze\xc8\x99ti._NEWLINE_Datorit\xc4\x83 necesit\xc4\x83\xc8\x9bilor noilor dezvolt\xc4\x83ri de pe Platforma Petrochimic\xc4\x83 Borze\xc8\x99ti s-a hot\xc4\x83r\xc3\xa2t extinderea centralei Borze\xc8\x99ti cu o central\xc4\x83 termoelectric\xc4\x83 de compensa\xc8\x9bie. Pe baza Hot\xc4\x83r\xc3\xa2rii nr. 27/1978 a Biroului executiv al Consiliului de conducere al Ministerului Energiei Electrice, \xc3\xaen anul 1978 \xc3\xaen cadrul I. E. Borze\xc8\x99ti s-a \xc3\xaenfiin\xc8\x9bat Termocentrala II Borze\xc8\x99ti, cu sec\xc8\x9bii \xc8\x99i ateliere de exploatare \xc8\x99i \xc3\xaentre\xc8\x9binere. \xc3\x8en cincinalul 1971-1975 a \xc3\xaenceput construc\xc8\x9bia centralei electrice de termoficare cu o putere final\xc4\x83 planificat\xc4\x83 de 300 MW \xc8\x99i din care s-au pus p\xc3\xa2n\xc4\x83 \xc3\xaen anul 1980 \xc3\xaen func\xc8\x9biune 100 MW pe hidrocarburi, urm\xc3\xa2nd ca \xc3\xaen perioadele urm\xc4\x83toare s\xc4\x83 se pun\xc4\x83 \xc3\xaen func\xc8\x9biune restul de capacitate pe c\xc4\x83rbune._NEWLINE_\xc3\x8en anul 1979 puterea total\xc4\x83 instalat\xc4\x83 a I.E. Borze\xc8\x99ti a ajuns la 1000 MW. Colectivul \xc3\x8entreprinderii Electrocentrale Borze\xc8\x99ti era format din peste 700 angaja\xc8\x9bi. Peste 60\xc2\xa0% din cadre muncitore\xc8\x99ti \xc8\x99i cu preg\xc4\x83tire superioar\xc4\x83 erau dintre cele care aveau 10-15 ani vechime \xc3\xaen unitate. Printre primii lucr\xc4\x83tori au fost preg\xc4\x83ti\xc8\x9bi la \xc8\x99colile profesionale cu profil energetic sau la alte \xc3\xaentreprinderi industriale din Br\xc4\x83ila, Gala\xc8\x9bi, Ia\xc8\x99i, Bucure\xc8\x99ti sau Com\xc4\x83ne\xc8\x99ti._NEWLINE_\xc3\x8en anul 1996 filiala Electrocentrale Borze\xc8\x99ti avea o putere instalat\xc4\x83 de 855 MW \xc8\x99i realiza o produc\xc8\x9bie zilnic\xc4\x83 de 13,5 milioane de Kwh \xc8\x99i 26.000 Gcal energie termic\xc4\x83.\n_START_SECTION_\nSitua\xc8\x9bia actual\xc4\x83\n_START_PARAGRAPH_\n\xc3\x8en anul 2007, Termoelectrica a inten\xc8\x9bionat s\xc4\x83 realizeze noi capacit\xc4\x83\xc8\x9bi de produc\xc8\x9bie a energiei la sucursala Borze\xc8\x99ti. La licita\xc8\x9bia organizat\xc4\x83 \xc3\xaen acest scop, s-au \xc3\xaenscris \xc8\x99apte companii sau consor\xc8\x9bii: Enel (Italia), Electrabel (Belgia), AES Corporation (SUA), Gaz de France, \xc4\x8cEZ (Cehia), E.ON (Germania) \xc8\x99i un consor\xc8\x9biu format din Electricite de France International \xc8\x99i Edison (Italia). Inten\xc8\x9bia a r\xc4\x83mas nepus\xc4\x83 \xc3\xaen practic\xc4\x83._NEWLINE_La \xc3\xaenceputul anului 2010 GDF-Suez a anun\xc8\x9bat c\xc4\x83 a terminat studiul de fezabilitate pentru o central\xc4\x83 de 400 MW. Proiectul, a c\xc4\x83rui valoare era de circa 400 de milioane de euro, era primul care avea studiul de fezabilitate terminat, iar valoarea investi\xc8\x9biei urma s\xc4\x83 ajung\xc4\x83 la circa o jum\xc4\x83tate de miliard de euro. Grupul de la C.E.T. Borze\xc8\x99ti trebuia s\xc4\x83 func\xc8\x9bioneze cu gaze \xc8\x99i s\xc4\x83 fie de\xc8\x9binut, \xc3\xaen propor\xc8\x9bie majoritar\xc4\x83, de Electrabel Belgia, controlat\xc4\x83 de GDF-Suez, iar Termoelectrica, proprietarul C.E.T., cu activele deja existente \xc8\x99i cu infrastructura de la Borze\xc8\x99ti, s\xc4\x83 aib\xc4\x83 o participa\xc8\x9bie minoritar\xc4\x83 \xc3\xaen proiect._NEWLINE_\xc3\x8en anul 2014 lichidatorul companei de stat Termoelectrica, Mu\xc8\x99at & Asocia\xc8\x9bii-Restructuring & Isolvency SPRL, a organizat licita\xc8\x9bie deschis\xc4\x83 cu strigare pentru v\xc3\xa2nzarea Centralei Termoelectrice din Borze\xc8\x99ti. Pre\xc8\x9bul de pornire a licita\xc8\x9biei era de 96,8 milioane de lei (21,8 milioane de euro), cu TVA dar a r\xc4\x83mas nev\xc3\xa2ndut\xc4\x83, \xc3\xaen timp ce activele centralei termoelectrice Doice\xc8\x99ti, D\xc3\xa2mbovi\xc8\x9ba \xc8\x99i sta\xc8\x9bia intermediar\xc4\x83 de comprimare din comuna Aninoasa, D\xc3\xa2mbovi\xc8\x9ba, au fost v\xc3\xa2ndute firmei European Energy Communications, la pre\xc8\x9bul de 60,89 milioane de lei (13,8 milioane de euro). Termoelectrica avea, la intrarea \xc3\xaen dizolvare, 12.000 de angaja\xc8\x9bi, trei filiale (Electrocentrale Mintia, Electrocentrale Bucure\xc8\x99ti \xc8\x99i Electrocentrale Gala\xc8\x9bi) \xc8\x99i patru sucursale (Paro\xc8\x99eni, Doice\xc8\x99ti, Borze\xc8\x99ti \xc8\x99i Br\xc4\x83ila).'